Մայրաքաղաքի պատմության թանգարանում Երևանի, Գյումրիի, Ստեփանավանի և Կարբիի թեքեյանցի աշակերտներն էքսկուրսավարների ուղեկցությամբ շրջեցին թանգարանի ցուցասրահներում, դիտեցին հին Երևանի անիմացիոն մանրակերտը` լուսային էֆեկտներով: Երեխաներին քաղաքի մասին կարևոր և հետաքրքրաշարժ տեղեկություններ հաղորդեց «Ճանաչիր Երևանը» գիտահանրամատչելի խաղ-էքսկուրսիան, որը նաև օգնեց տեղում՝ թանգարանում, ամրապնդել ձեռք բերված գիտելիքները: Իսկ դպրոցականների կատարմամբ սրահներից մեկում թևածած «Էրեբունի-Երեւան» երգն անտարբեր չթողեց նաև թանգարանի այլ այցելուներին: